સુરત શહેરના ઉધના વિસ્તારમાં ધમધતા દારૂના અડ્ડા પર મહિલાઓએ હલ્લાબોલ કર્યો હતો. શહેરના ઉધના વિસ્તારમાં આવેલા પટેલનગરમાં ખુલ્લેઆમ દારૂનો અડ્ડો ચાલતો હતો જેથી રોષે ભરાયેલી મહિલાઓ અને બાળકોએ આ અડ્ડા પર પથ્થમારો કરીને હંગામો મચાવ્યો હતો. છેલ્લા કેટલાય સમયથી અહીં દારૂનો અડ્ડો ચાલતો હતો. જેને લઈને લોકોમાં ભારે રોષની લાગણી ફેલાયેલી હતી. અહીં દારૂના અડ્ડા પર આવતા લુખ્ખા તત્વોથી પણ લોકો પરેશાન થઈ ગયા હતા. જોકે આ અંગે સ્થાનિકો દ્વારા પોલીસને અનેક વખત ફરિયાદ કરવામાં આવી હતી, પરંતુ આજ સુધી તેના પર કોઈ કાર્યવાહી કરાઈ નહોતી. જેથી રોષે ભરાયેલી મહિલાઓએ જાતે જ કાર્યવાહી હાથમાં લઈને દારૂના અડ્ડાને જ નિશાન બનાવ્યું હતું અને પથ્થરમારો કર્યો હતો. જેમાં દારૂના અડ્ડાના મકાનમાં પણ તોડફોડ કરી હતી. લોકોએ આ મામલે પોલીસની નિષ્ક્રીયતા સામે રોષ વ્યક્ત કર્યો હતો.